སྤྱིར་མཆོག་གི་སྤྲུལ་སྐུ་ནི་མ་ངེས་ལྔ་ལྡན་ཏེ།སྐུ་ཡི་ཆ་ལུགས་མ་ངེས།སྐུ་ཚེའི་ཚད་མ་ངེས།བཞུགས་པའི་གནས་མ་ངེས།བསྟན་པའི་འཁོར་མ་ངེས།གསུང་བའི་བོན་མ་ངེས་པར།གདུལ་བྱ་གང་ལ་གང་འདུལ་གྱི་ཚུལ་དུ་སྐུ་ཡི་གར་སྟབས་འདྲ་མིན་དུ་བསྒྱུར་བས།སྤྲུལ་སྐུའི་ཆས་གོས་དང་ཆ་ལུགས་རྣམས་འདི་ཞེས་བརྗོད་དུ་མེད་ཀྱང་རྩོད་ལྡན་ཚེ་ལོ་བརྒྱ་པའི་མཆོག་སྤྲུལ་ལ་སྦྱར་ཏེ་ཅུང་སྤྲོས་ན།བདག་ཅག་གི་སྟོན་པ་དེ་ཉིད་སྐུ་བལྟམས་ནས་རྒྱལ་སར་མ་ཕྱུངས་བར་ཆ་ལུགས་གཙོ་བོ་རྫོགས་སྐུ་རྒྱན་ཆས་ཏེ་དབུ་རྒྱན་དང༌།སྙན་ཤལ།མགུལ་ཆུ།དོ་ཤལ།སེ་མོ་དོ།དཔུང་རྒྱན།ཕྱག་གདུབ།ཞབས་གདུབ།སྟོད་གཡོགས།སྨད་ཤམས་སོགས་ཀྱིས་སྤྲས།རྒྱལ་སར་ཕྱུང་ནས་རབ་ཏུ་མ་བྱུང་བར་རྒྱལ་པོའི་ཆས་སྤྲས་ཏེ།སྐུ་ལ་དར་དམར་གྱི་རལ་ཁ་དང༌།ཟ་འོག་གི་འགྱིང་བེར་གཡུ་མདངས་སྔོན་པོའི་སྟོད་གཡོག་ལྗང་སྨུག་གི་ཐོད་རལ་རྣམས་གསོལ།ཞབས་ལ་ཟ་འོག་གི་འབེལ་ལྷམ་མནམས།ཤི་ཤོན་གྱི་སྐུ་རགས་ནི་བཅིངས།དབུ་ལ་ནི་དཀར་པོའི་ལ་ཐོད་དང་རིན་པོ་ཆེའི་པྲོག་ཞུ་རྩེ་ལྔ་ཅན་དང་རྩེ་དགུ་བཅས་གསོལ།ཕྱག་ན་སྲིད་ལ་ལྟོས་ཀྱི་ཆག་ཤིང་ཡང་མནམས་པ་བཅས་ལ་རྒྱལ་པོའི་རྒྱན་ཆས་ཞེས་བཤད།དགུང་ལོ་སོ་གཅིག་ཐོག་ཁྱིམ་སྤང་རབ་ཏུ་བྱུང་བ་དང༌།འདོད་པའི་དམིགས་རྫས་འཁོར་དང༌།ཟང་ཟིང་གི་རྒྱན་ཆས་ཡོངས་སུ་སྦྱིན་པ་བཏང་ཞིང༌།དག་པའི་འདུལ་གོས་ན་བཟའ་པད་ལོ་རིས་དྲུག་དང༌།ན་བཟའ་གོས་དགུ།རིན་ཆེན་རྫས་ལྔ་རྣམས་ལོངས་སུ་སྤྱོད་པའི་ཚུལ་མཛད།།